Malinkabakken i 2004, før ombyggingen
**Malinkabakken**, offisielt **Skocznia narciarska im. Adama Małysza** (norsk: *Adam Małysz-bakken*), er en hoppbakke i Malinkadalen ved byen Wisła i Polen. Bakken har K-punkt 120 meter og bakkestørrelse 134 meter, og er med det den andre hoppbakken på denne størrelsen i Polen, etter Wielka Krokiew i Zakopane. Hoppbakken er fra 2008 oppkalt etter den polske skihopperen Adam Małysz, som er fra Wisła.

Malinkabakken ble bygd i 1932/33 og utvidet og modernisert i 1953 og 1966/67. Allerede fra starten av var den Polens nest største hoppbakke, etter bakken i Zakopane. Fra 1958 ble Puchar Beskidów (norsk: *Beskid-cupen*), et av Polens viktigste hopprenn, arrangert i Malinkabakken. Under det polske hopplandslagets trening i bakken før OL i 1960 falt Zdzisław Hryniewiecki stygt og brakk ryggen, slik at han ble lam for resten av livet. Bakkerekord før siste ombygging var 112,5 meter, satt av Wojciech Skupień 18. februar 2001.

I 2001 ble det bestemt at bakken, som da hadde K-punkt 105 meter, skulle utvides til K120 og oppkalles etter Polens suksessrike hopper Adam Małysz. Ombyggingen av hoppbakken startet vinteren 2004. Ferdigstillelsen av bakken ble utsatt flere ganger, blant annet på grunn av et jordras sommeren 2006, men den nye bakken sto endelig ferdig høsten 2008. Malinkabakken har i dag flomlys, plastmatter som gjør at den også kan brukes sommerstid, stolheis og plass til ca. 11 000 tilskuere. 17. september 2008 hoppet Adam Małysz som den aller første i den nye bakken. 25.-28. september ble det polske mesterskapet på plast arrangert i Malinkabakken. Sommeren 2010 ble det for første gang arrangert Sommer Grand Prix-renn i bakken. Verdenscuprenn ble første gang arrangert der 9. januar 2013.

Bakkerekorden på snø er 139 meter, satt av østerrikeren Stefan Kraft i verdenscup-kvalifiseringen 8. januar 2013. Peter Prevc (Slovenia) falt på 140,5 m i verdenscuprennet 16. januar 2014. På plast er rekorden 136 meter, satt av Kamil Stoch (Polen) i et Grand Prix-renn 2. august 2013.

Viktige renn (spesielt hopp)
----------------------------

| Dato | Vinner | Andre | Tredje | Type renn/bakke |
| --- | --- | --- | --- | --- |
| 9. januar 2013 | Norges flagg Anders Bardal | Tysklands flagg Richard Freitag | Norges flagg Rune Velta | Verdenscup |
| 16. januar 2014 | Tysklands flagg Andreas Wellinger | Polens flagg Kamil Stoch | Østerrikes flagg Michael Hayböck | Verdenscup |
| 15. januar 2015 | Østerrikes flagg Stefan Kraft | Slovenias flagg Peter Prevc | Tysklands flagg Severin Freund | Verdenscup |
| 4. mars 2016 | Tsjekkias flagg Roman Koudelka | Norges flagg Kenneth Gangnes | Japans flagg Noriaki Kasai | Verdenscup |
| 5. mars 2016 | Avlyst pga. vind | Verdenscup |

Referanser
----------

1. ↑  Skijumping.pl: Poczet skoczków polskich: Zdzisław Hryniewiecki - Przerwany lot "Dzidka" Arkivert 24. desember 2013 hos Wayback Machine. (skrevet av Wojciech Szatkowski, s. 3, 21. juli 2006, besøkt 11. august 2012)

Eksterne lenker
---------------

* Offisielt nettsted Rediger på Wikidata

* (en) Malinka – kategori av bilder, video eller lyd på Commons Rediger på Wikidata
* Skisprungschanzen-Archiv: Wisła (Malinka)
* Bildegalleri fra utbyggingen av bakken